
                                  Þulur

﻿ STÚLKURNAR ganga sunnan með sjó. Mitt út a firði svam marbendill og
hló. Báran upp að berginu bylti sér og dó. Hafmey sat á steini og
hörpuna sló: »Hafðu við mig stakkaskifti stúlkukindin mjó; mig langar
svo til landsins í laufgaðan skóg. Eg hef litið ungan svein út á grænum
mó, upp frá þeirri stundinni enga fann eg ró. Tindilfætt er lukkan,
treystu’ henni aldrei þó. Valt er á henni völubeinið og dilli-dó. Gef
mér fima fótinn þinn, þú fær i staðinn sporðinn minn, kongurinn lætur
kóralinn i krónuna þina binda, gljáskeljar og gimsteina gefur hann þér
á linda. Glóir sól á tinda, — gaman er að synda um Unnarsali og Ægis
lönd, yztu fram að sævarrönd, þá Sunna gengur Græði á hönd og geislabál
þau kynda. Aftansunna svæfir káta vinda«.

﻿Selur sefur á steini, sviður i fornu meini. Upp i sveit hann eitt sinn
bjó með iturvöxnum sveini. Nú er honum um og ó, á hann »sjö« í löndum
og urtubörnin »sjö« i sjó synda út með ströndum — sofa á skerjum, synda
fram með ströndum. Hans er mesta hugarfró að horfa upp til dala.
»Vappaðu með mér Vala«. Fram á sviði fisk eg dró og fleytuna mína hlóð.
En »fjármannahriðin er full með bölmóð«.
﻿

TUNGLIÐ, tunglið taktu mig og berðu mig upp til skýja«. Hugurinn ber
mig hálfa leið i heimana nýja. Mun þar vera margt að sjá, mörgu hefirðu
sagt mér frá þegar þú leiðst um loftin blá og leizt til min um rifinn
skjá. Komdu litla Lipurtá! langi þig að heyra, hvað mig dreymdi, hvað
eg sá og kannske sitthvað fleira. Ljáðu mér eyra. Litla flónið, ljáðu
mér snöggvast eyra: Þar er siglt á silfurbát með seglum þöndum,
rauðagull í rá og böndum, rennir hann beint að ströndum, rennir hann
beint að björtum sólarströndum. »Þar situr hún móðir mín« i möttlinum
græna, hún er að spinna hýjalín i hempu fyrir börnin sín. »0g seinna
þegar sólin skin«, sendir hún þeim gullin fín, mánasilfur og messuvín,
mörgu er úr að velja. Hún á svo margt sem enginn kann að telja. »Þar
sitja systur«. Sá sem verður fyrstur að kyssa þeirra klæðafald og kveða
um þeirra undravald honum gefa þær gullin streng á gígjuna sína.

﻿»Ljúktu upp Lína!« Nú skal eg kveða ljúflingsljóð um lokkana þina,
kveða og syngja ljóðin löng um lokkana mjúku þína. »Þar sitja bræður«
og brugga vél, gaktu ekki í skóginn þegar skyggir. Þar situr hún María
mey, man eg hvað hún söng: Eg er að vinna í vorið vetrarkvöldin löng.
Ef að þornar ullin vel og ekki gerir stórfeld él, sendi eg þér um
sumarmálin sóley í varpa. Fögur er hún Harpa. Um messur færðu fleira,
fjólu og músareyra, hlíðunum gef eg grænan kjól, svo göngum við upp á
Tindastól, þá næturvökul sumarsól »sveigir fyrir norðurpól«, en dvergar
og tröll sér búa ból í bergsins instu leynum, og ljósálfar sér leika á
hól að lýsigulli og steinum. Við skulum reyna að ræna frá þeim einum.
Börnunum gef eg gnótt af óskasteinum. »Þá spretta laukar, þá gala
gaukar«. Þá syngja svanir á tjörnum, segðu það börnum, segðu það góðum
börnum.

SOLRÚN, Gullbrá, Geislalín! gaktu i lundinn friða, fákurinn brúni
biðdur þin, bæði skulum við riða fram til hliða fram til Lambahliða.
Við skulum liggja i lautunum á lóusönginn hlýða, tina blóm i brekkunum
og berin út á móunum. En littu’ ekki undir lyngið »Þar launbirnir
skriða«. Við skulum ganga i gilið, þó gatan sé mjó, upp að stóra
steininum, sem stendur undir fossinum.

Þar býr hann Litar, dvergurinn digri. Hann á að gera þér gyltan stól og
gersemar fleiri: höfuðdjásn og hálsmen, hring og linda, silfurhnapp og
sylgju, söðul og keyri, gullskeifu’ undir gæðinginn. Grætur rós á eyri.
Greið er löngum gatan fram að Eyri. »Hvað er fegra en sólarsýn?« Sittu
hjá mér dúfan mín, seinna flýg eg suðr að Rín og sæki þér gull og dýra
vín. »Hirði eg aldrei hver mig kallar vóndan heldur kyssi’ eg
húsfreyjuna’ en bóndann«.

﻿GEKK eg upp i Alfahvamm um aftanskeið, huldusveinninn ungi eftir mér
beið. Þið skuluð ekki sjá hann, þvi síður fá hann. Eg á hann ein, eg á
ein minn álfasvein. Hann á brynju og bitra skálm, bláan skjöld og
gyltan hjálm, hann er knár og karlmannlegur, kvikur á fæti, minn
sveinninn mæti, herðabreiður og hermannlegur, höndin hvít og smá, augun
djörf og dimmblá dökkri undir brá. Allar friðar álfameyjar í hann vildu
ná. En þó þær heilli og hjúfri hann þær aldrei fá, því hann vill bara
menska mey, mér því skýrði hann frá, þegar eg fann hann fyrsta sinn hjá
fossinum háa og berginu bláa.

﻿Nú er runninn röðullinn rökkvar milli hliða. »Svanurinn syngur viða«.
Viðsjált er i Álfahvammi um aftanskeið að bíða. Heit og mjúk er hendin
þin hjartakollan min. Við skulum stíga dansinn þar til dagur skín.
Glatt var með álfum, gekk eg með honum sjálfum, margt ber til um miðja
nótt hjá mánanum hálfum. Hamarinn stóð i hálfa gátt, huldumeyjar léku
dátt, heyrði eg fagran hörpuslátt, höllin lék á þræði, heilla huldu
kvæði. Þegar lítið lifði af nátt labbaði eg mig heim en »eg get ekki
sofið fyrir söngvunum þeim«.

﻿»RIÐUM og riðum til Logalanda«. Þar sem eldurinn aldrei deyr og allar
klukkur standa. »Fallega Skjóni fótinn ber« fram um mel og grundir, fer
yfir hvað sem fyrir er, »foldin stynur undir«. Grípur skeiðið, skemt er
mér, eg skelf og nötra af kæti. Ó, slíkt eftirlæti! að láta dýrið dilla
sér, drottinn! það er brot úr þér. Úr söðlinum ekki fet eg fer fyr en
af nóttu syrtir. »Við skulum dansa betur þegar birtir«.

»Kom eg þar að kveldi er kerling sat að eldi« hýsti’ hún fyrir mig
hestinn minn og hét að ljá mér bátinn sinn. Þvi langt er til Landanna,
liggur á milli strandanna Ægir karl með ygldar brár og úfið skegg á
vöngum og dætur hans með hrimhvitt hár hoppa fram af töngum. Kitla eg
þær með einni ár, þær ybba sig og gretta, fetta og bretta, froðunni á
mig skvetta.

﻿Ekki varð sú för til fjár, fengið hefi eg banvænt sár. Síðan er eg
sagnafár, sit eg í mínum öngum. »Uti ert þú við eyjar blár, en eg er að
dröngum«. Brimsins heyri eg hróp og dár hlakka í klettaþröngum. Lífsins
finst mér leikurinn flár, langt er síðan feldi eg tár, í kvöldskugganum
kaldur og grár kviði eg bárusöngvum. »Blóminn fagur kvenna klár kalla
eg löngum, kalla eg til þín löngum«.

FUGLINN i fjörunni hann heitir már silkibleik er húfan hans og hnept
undir gullhár.

Kominn er hann um kaldan mar, kölluðu á hann lóurnar, þær vissu að
enginn af honum har af öllum loftsins sveinum, — þær settust að honum
einum. Þær fægðu á sér fjaðrirnar, flögruðu niðr að hleinum, því márinn
undi ekki á bjarkagreinum. Kveðið hátt á kvöldin var, hvislað margt i
leynum undir steinum, undir fjörusteinum. Márinn út til eyja fló, að
ástunum þeirra skellihló. Hann unni mörgum út um sjó, og einni kannske
í meinum, það var svo sælt, hann sagði það ekki neinum.

»Fuglinn í fjörunni hann kann ekki að kreppa sig í körinni«. Fann eg
hann í fyrravor framundan Skor. Vængbrotinn og fjaðrafár fleytti’ hann
sér á bárum, þær lögðu um hann sitt ljósa hár og lauguðu í söltum
tárum. Hann seig í kaf með sofnar brár, söng í hrannargárum: — Sofðu
vinurinn vængjafrár, varð þér lifsins gróði smár, fleiri en einn á miði
már merktur þraut og sárum, flýði ofan í unnir blár undan árum, undan
þungum árum. — »Fuglinn í fjörunni hann er bróðir þinn. Ekki get eg
stigið við þig, ekki get eg stigið við þig stuttfótur minn«.

